Dubbing

|400x400pk
Dubbing (dub på engelsk, også kalt versjonering på norsk) er å spille inn en ny versjon av det talte lydsporet til en film eller en TV-serie på et annet språk enn det originale.«dubbing», NAOB. Sitat: «det å erstatte dialogen på et lydspor med en tilsvarende på et annet språk» 

Dubbing skiller seg fra voiceover-teknikken der den originale talen beholdes i neddempet versjon mens en oversatt taleversjon av vedkommendes utsagn legges over.

I Norge er dubbing mest brukt på tegne- og animasjonsfilmer rettet mot barn. I andre sammenhenger er undertekster blitt mest vanlig. I senere tid har de som legger til slik stemme ofte blitt omtalt som stemmeskuespillere.

 Etymologi 
Dubbing er avledet fra engelsk dub i betydningen «å legge til eller endre lyden på film», først dokumentert i 1929, og er en forkortelse av double; kalt slik ettersom det involverer å legge til en ekstra innspilling av stemmer og kombinere det med lydsporet.«dub (v.1)», Online Etymology Dictionary

Fordeler og ulemper
Fordelen med dubbing er at seeren slipper å se ned på teksten, og dermed kan konsentrere seg om hva som skjer i bildet. Dette er kanskje viktigst for mindre barn, som leser sakte eller ikke kan lese i det hele tatt.

Ulempen er at det verbale som originalskuespillerne bidrar med, kan delvis gå tapt i oversettelsen. Forholdet til dette varierer imidlertid sterkt fra land til land. I land som Frankrike og Tyskland er innbyggerne vant til at utenlandske filmer er dubbet, og synes dette er helt naturlig. Her legges det ofte mye arbeid i dubbingen for at den skal bli så nær opp til originalen som mulig.

En kommersiell ulempe er at dubbing kan forsinke premieren på filmen med flere måneder i forhold til premieredatoen i opprinnelseslandet. Dette har gjort at en del filmer først dubbes når de kommer på TV/DVD, mens de vises i tekstet versjon på kino.

Dubbing og engelskkunnskaper
I flere europeiske land dubbes alle utenlandske filmer og TV-serier. Lydsporet spilles inn i helt ny versjon. Noen andre enn original-skuespillerne snakker for eksempel tysk, spansk eller italiensk – og forsøker som best de kan å snakke i takt som skuespillernes leppebevegelser. Ulempen er at de gir glipp av filmens egentlige lyd.

Bruk av dubbing er ofte brukt som en forklaringsfaktor på at engelskkunnskapene er lavere i Sentral-Europa, enn i for eksempel de skandinaviske landene der dubbing er mye mindre utbredt. Noen steder som i Nederland, Sverige og Danmark bekrefter over 80 prosent av innbyggerne at de kan føre en samtale på engelsk. I andre land er andelen klart lavere. En intereuropeisk forskningsgruppe har gått systematisk gjennom hvilke land som har dubbing eller teksting. Deretter sammenlignet de dette med hvor gode innbyggerne er i engelsk. Undersøkelsen viser at land med dubbede engelskspråklige filmer og TV-serier, skårer hele 23 prosentpoeng dårligere enn land uten. En EU-undersøkelse gjort i 2006 viste at flere enn 90 prosent i tekste-landene Norge, Sverige, Danmark og Nederland, vil ha tekstede filmer. De vil ikke ha dubbing.Amundsen, Bård (26. januar 2019): «Nordmenn er bedre i engelsk fordi filmer ikke dubbes», Forskning.no

 Dubbebransjen i Norge 
I Norges dubbes omtrent bare filmer, TV-serier og spill osv rettet mot barn. Det finnes noen få tilfeller der ting rettet mot ungdom og voksne er blitt dubbet på norsk, for eksempel The Simpsons Movie og videospillet Resistance 2.

 Historie 
Norge begynte hovedsakelig ikke med dubbing før 1980-årene, med noen få unntak. For eksempel Alice i Eventyrland og Peter Pan som ble dubbet på norsk i henholdsvis 1951 og 1953.

 1980-årene 
Dubbing begynte å ta av i Norge omkring 1983 da Disney oversatte Snehvit og de syv dvergene til norsk. Gradvis dubbet de tidligere lanserte filmer til norsk, og i tillegg gjorde de nye versjoner av tidligere dubbinger.

 Referanser 

 Litteratur 
 Abend-David, Dror (2014): Media and Translation: An Interdisciplinary Approach, Bloomsbury Publishing. ISBN 978-1-62356-101-7.
 Rose, Jay (2014): Producing Great Sound for Film and Video, Focal Press, 4. utg., Book info. ISBN 9780415722070

 Eksterne lenker 
ASINC , online magasin om kritikken av tradisjonen med dubbing

Kategori:Filmproduksjon